钦定古今图书集成/明伦汇编/氏族典/第308卷 > 《凌迪知万姓统谱》 > 强珍
## 钦定古今图书集成/明伦汇编/氏族典/第308卷 > 《凌迪知万姓统谱》 > 强珍

按《明外史强珍传》：“珍字廷贵，沧州人。成化二年进士。
除泾县知县，擢御史。初，辽东巡抚陈钺启衅召敌，敌
至，务为欺蔽。巡按御史王崇之劾钺，钺大恐，谋之汪
直，诬逮崇之下诏狱。及直、钺用兵，方论功而敌大入，
中官韦朗、总兵官缑谦等匿不以闻，钺遂入为户部
尚书。珍往巡按，请正钺罪，帝弗从。未几，指挥王全等”
诱杀朵颜卫人，珍发其状，全等俱获罪。直方自矜有
大功，闻珍疏怒。适巡边还，钺郊迎，诉珍诬己。直益怒，
奏“珍所奏皆妄。”诏械赴京。坐奏事不实，谪戍辽东。居
三年，直败，复珍官，致仕。弘治初，起山东副使，擢大理
少卿。明年以右佥都御史巡抚宣府，改南京右通政。
寻以母老乞休，久之卒。